Roja (upe)
Šis raksts ir par Rīgas līcī ietekošu upi. Par citām jēdziena Roja nozīmēm skatīt nozīmju atdalīšanas lapu. Roja (augštecē Viekste, vidustecē — Ābeļupe) ir upe Ziemeļkurzemē, Talsu novadā. Sākas kā novadgrāvis pie Valdgales pagasta Pobužiem. Tek pa Ziemeļkursas augstienes Talsu pauguraini, vairākkārt strauji mainot tecēšanas virzienu. Ietek Rīgas līcī pie Rojas. Daļa upes tecējuma (augštece un posms vidustecē pie Rudes) ir iztaisnoti un tīrīti. Vidusteces posms no Sārkastes līdz Mārkciemam tek pa vairāk kā 8 m dziļu ieleju. Lielākās apdzīvotās vietas krastos ir Rude un Roja.